BOSNA I HERCEGOVINA

FEDERACIJA BOSNE I HERCEGOVINE

ŽUPANIJA POSAVSKA

V L A D A

|  |  |
| --- | --- |
| 2020 |  |
|  | OBRAZLOŽENJE IZMJENA I DOPUNA PRORAČUNA ŽUPANIJE POSAVSKE ZA 2020. GODINU |

Orašje, lipanj 2020.godine

|  |  |
| --- | --- |
| 1. | UVOD |

U prosincu 2019. godine usvojen je Proračun Županije Posavske za fiskalnu 2020. godinu („Narodne novine Županije Posavske“, broj: 15/19), kojim se planiraju prihodi, primici i financiranje u iznosu od 43.409.760 KM, te proračunski rashodi i izdaci u iznosu od 43.396.460 KM. Razlika između planiranih prihoda i rashoda za pokriće deficita iz prethodnih godina iznosila je 13.300 KM. ***U razdoblju siječanj-svibanj realizirano je pet (5) Odluka o unosu i raspoređivanju sredstava u Proračun Županije Posavske za 2020. godinu, čime se ukupan Proračun povećao za 210.393 KM (i prihodovna i rashodovna strana), pa su planirani prihodi, primici i financiranje, nakon zakonskih unosa i preraspodjela, iznosili 43.620.153 KM, dok su proračunski rashodi i izdaci iznosili 43.606.853 KM. Unosi i raspoređivanja vršena su sukladno odredbama Zakona o proračunima u FBiH (»Službene novine Federacije BiH«, broj: 102/13, 9/14, 13/14, 8/15, 91/15, 102/15, 104/16, 5/18, 11/19 i 99/19)*** ***i Zakona o izvršavanju Proračuna Županije Posavske za 2020. godinu („Narodne novine Županije Posavske“, broj: 15/19). Planirani suficit je ostao nepromijenjen.***

Pregled unesenih i raspoređenih sredstava:

|  |  |  |  |  |  |
| --- | --- | --- | --- | --- | --- |
| RB | Proračunski korisnik | Broj Odluke Vlade ŽP | Grupa prihoda | Grupa rashoda | Iznos (KM) |
| 1. | Ministarstvo prosvjete, znanosti, kulture i sporta | 01-02-15/20 | 741110 | 821200 | 30.612,10 |
| 2. | Ministarstvo prosvjete, znanosti, kulture i sporta | 01-02-87/20 | 741110 | 821200 | 102.330,37 |
| 3. | Ministarstvo prosvjete, znanosti, kulture i sporta | 01-02-88/20 | 742110 | 821300 | 11.852,00 |
| 4. | Županijska uprava civilne zaštite | 01-02-165/20 | 722580 | 614200 | 60.000,00 |
| 5. | Ministarstvo prosvjete, znanosti, kulture i sporta | 01-02-195/20 | 742210 | 821300 | 5.599,00 |
|  | **UKUPNO:** |  |  |  | **210.393,47** |

U istom razdoblju usvojena je jedna Odluka o preraspodjeli sredstava u Proračunu Županije Posavske za 2020. godinu između Vlade Županije Posavske i Ministarstva gospodarstva, rada i prostornog uređenja Županije Posavske, kojom su pozicija 615100 – Kapitalni grantovi pri Vladi Županije Posavske smanjena za 200.000 KM, pozicija 615500 – Kapitalni grant za razvoj poduzetništva, obrta i zadruga pri Ministarstvu gospodarstva, rada i prostornog uređenja Županije Posavske smanjena za 500.000 KM, te pozicija 614500 Grant za razvoj poduzetništva, obrta i zadruga pri Ministarstvu gospodarstva, rada i prostornog uređenja Županije Posavske povećana za 700.000 KM. U nastavku teksta obrazlagati će se izmjene i dopune Proračuna Županije Posavske za 2020. godinu u odnosu na Proračun Županije Posavske za 2020. godinu **s uključenim zakonskim povećanjima/smanjenjima.**

Analizom ostvarenih prihoda i primitaka u razdoblju siječanj-travanj 2020. godine, te uzimajući u obzir objektivne činjenice koje utječu na projekciju punjenja Proračuna Županije Posavske u ostatku fiskalne 2020. godine, i revidirane projekcije prihoda iz svibnja 2020. godine, Vlada Županije Posavske je, na prijedlog Ministarstva financija, krenula u postupak izrade Izmjena i dopuna Proračuna Županije Posavske za 2020. godinu.

Ukupni porezni prihodi Proračuna Županije Posavske u razdoblju siječanj-travanj fiskalne 2020. godine ostvareni su u visini od 11.456.745 KM, što u relativnom iznosu čini 30,01% ukupno planiranih poreznih prihoda fiskalne 2020. godine. U odnosu na isto razdoblje fiskalne 2019. godine, porezni prihodi su manji za 903.853 KM, ili manji za 7,31%. Značajan pad prihoda u odnosu na prošlu godinu zabilježen je u travnju 2020. godine, nastavlja se u svibnju, te je realno očekivati da se prvobitne projekcije neće moći ostvariti. Naime, od sredine ožujka 2020. godine svi administrativni entiteti Bosne i Hercegovine (Federacija Bosne i Hercegovine, Republika Srpska i Distrikt Brčko) provode određene hitne mjere koje se odnose na trenutnu pandemiju korona virusa (COVID-19), unutar odgovarajućih jurisdikcija. Kao posljedica primjene mjera zaštite i suzbijanja širenja pandemije (zatvaranje granica, potpuna ili djelomična zabrana obavljanja poslovanja određenim djelatnostima i slično) došlo je do pada ekonomske aktivnosti na svim razinama vlasti, što se u najvećoj mjeri odražava na smanjenje prihoda od poreza. Prema zadnjim procjenama Europske banke za obnovu i razvoja (ERBD) bruto domaći proizvod Bosne i Hercegovine će se u 2020. godini smanjiti za 4,5%, dok će oporavak ovisiti o postupnom opuštanju restriktivnih mjera. Gospodarska društva su, uslijed smanjene ili nepostojeće aktivnosti, u stanju hibernacije, što dovodi do negativnih kretanja na tržištu rada, odnosno povećanja nezaposlenosti. Poremećaji u lancima stvaranja vrijednosti sada sprečavaju proizvodnju, a oporavak će vjerojatno odgoditi slabija vanjska potražnja.

Slijedom navedenog, a sukladno namjerama Vlade Županije Posavske, Ministarstvo financija Županije Posavske je krenulo u proces izrade Izmjena i dopuna Proračuna Županije Posavske za 2020. godinu. Osnovni cilj ovog dokumenta je: na temelju objektivne procjene prihoda i primitaka, primjenjujući dostupne informacije s viših razina vlasti i trendove njihovih kretanja u dosadašnjem razdoblju, te analize potreba proračunskih korisnika sa ciljem smanjenja troškova koji se mogu izbjeći, alocirati oslobođena sredstva u sanaciju gospodarstva i zdravstvene potrebe.

Izmjenama i dopunama Proračuna stvoreni su uvjeti za daljnje neometano funkcioniranje proračunskih korisnika. Plaće i naknade zaposlenih, te doprinosi poslodavca su usklađeni sa stvarnim brojem zaposlenih u proračunskim institucijama, pri čemu je kao baza za izračun korišten travanj tekuće godine. Prvobitno planirano povećanje osnovice za obračun plaća svih uposlenika osim sudaca tužitelja i stručnih suradnika u pravosuđu nije uključeno u Izmjene i dopune. Na taj način su izdaci za plaće i naknade troškova, te doprinose poslodavca smanjeni u odnosu na prvobitni Proračun za 2,39%. Planirana izdvajanja za materijal, sitan inventar i usluge su smanjena za 12,41%. Ukupna izdvajanja za tekuće grantove su povećana za 9,06%, na način da su sva planirana smanjenja grantovskih pozicija usmjerena u oporavak gospodarstva i potpore zdravstvenim institucijama. Izdaci za kapitalne grantove su sukladno realnim potrebama do konca tekuće 2020. godine smanjena za 5,71% (promatrano u usporedbi s Proračunom za 2019.godinu u koji su uključena zakonska smanjenja, odnosno ukoliko se promatra u odnosu na prvobitni plan Proračuna smanjenje je 68,57%). Izdaci za nabavku stalnih sredstava su povećani na poziciji nabavke građevina (za 38,10%), dok su izdvajanja za nabavku opreme te rekonstrukciju i investicijsko održavanja lokalnih cesta smanjeni. Izdaci za kamate i otplate dugova planirani su u skladu s postojećim otplatnim planovima, pri čemu su izvršena potrebna usklađivanja uslijed kretanja tečaja američkog dolara.

Prilikom planiranja prihodovne strane Izmjena i dopuna Proračuna Županije Posavske za 2020. godinu, korištene su odredbe članka 12. Zakona o ublažavanju negativnih ekonomskih posljedica („Službene novine Federacije BiH“, broj: 28/20), pa je dio razgraničenih namjenskih sredstva za ceste i zaštitu okoliša planiran za pokriće dijela troškova na pozicijama: 614100 – Transfer za zdravstvene institucije i centre za socijalni rad pri Ministarstvu zdravstva i socijalne politike Županije Posavske i 614500 – Grant za razvoj poduzetništva, obrta i zadruga pri Ministarstvu gospodarstva, rada i prostornog uređenja Županije Posavske.

|  |  |
| --- | --- |
| 2. | PRAVNI TEMELJ |

Ustavni temelj za donošenje Proračuna Županije Posavske za 2020. godinu sadržan je u članku 26.(1) točka f. Ustava Županije Posavske (»Narodne novine Županije Posavske«, broj: 1/96, 3/96, 7/99, 3/00, 5/00 i 7/04) gdje je propisano da Skupština Županije Posavske usvaja Proračun.

Zakonski temelj za donošenje Izmjena i dopuna Proračuna Županije Posavske za 2020. godinu sadržan je u članku 37.(3) Zakona o proračunima u Federaciji Bosne i Hercegovine (»Službene novine Federacije BiH«, broj: 102/13, 9/14, 13/14, 8/15, 91/15, 102/15, 104/16, 5/18, 11/19 i 99/19).

Prilikom izrade Izmjena i dopuna Proračuna Županije Posavske za 2020. godinu osobito su uzete u obzir odredbe:

* Zakona o državnim službenicima i namještenicima u tijelima državne službe u Županiji Posavskoj («Narodne novine Županije Posavske», broj: 9/13, 11/13, 2/14 i 6/17),
* Zakona o novčanim primanjima zastupnika i članova stalnih tijela u Skupštini Županije Posavske (prečišćeni tekst) («Narodne novine Županije Posavske», broj: 1/14 i 8/15),
* Zakona o plaćama i drugim naknadama sudaca i tužitelja u Federaciji Bosne i Hercegovine («Službene novine Federacije BiH», broj: 72/05, 22/09 i 55/13),
* Uredbe o naknadama i drugim materijalnim pravima koji nemaju karakter plaće («Narodne novine Županije Posavske», broj: 11/14, 7/15 i 16/19),
* Uredbe o plaćama, dodacima i naknadama policijskih službenika Županije Posavske («Narodne novine Županije Posavske», broj: 11/14, 7/15 i 16/19),
* Odluke o utvrđivanju platnih razreda i koeficijenata za plaće namještenika u županijskim organima državne službe («Narodne novine Županije Posavske», broj: 8/07 i 9/07),
* Odluke o utvrđivanju platnih razreda i koeficijenata za plaće rukovodećih i ostalih državnih službenika u županijskim organima državne službe («Narodne novine Županije Posavske», broj: 8/07, 1/08, 11/12 i 11/14),
* Odluke o utvrđivanju koeficijenata za plaće dužnosnika koje bira, imenuje, odobrava imenovanje ili daje suglasnost na imenovanje Skupština Županije Posavske («Narodne novine Županije Posavske», broj: 2/05 i 9/07),
* Kolektivnog ugovora za djelatnost osnovnog obrazovanja u Županiji Posavskoj («Narodne novine Županije Posavske», broj: 13/17),
* Kolektivnog ugovora za djelatnost srednjeg obrazovanja u Županiji Posavskoj («Narodne novine Županije Posavske», broj: 13/17),
* Kolektivnog ugovora za službenike organa uprave i sudske vlasti u Federaciji Bosne i Hercegovine („Službene novine Federacije BiH“, broj: 1/20),
* Kolektivnog ugovora za policijske službenike u Ministarstvu unutarnjih poslova Županije Posavske („Narodne novine Županije Posavske“, broj: 10/19), i
* Ostalih zakona i podzakonskih akata koje sprovode resorna ministarstva Vlade Županije Posavske.

|  |  |
| --- | --- |
| 3. | STRUKTURA IZMJENA I DOPUNA PRORAČUNA ŽUPANIJE POSAVSKE ZA 2020. GODINU – PRIHODI, PRIMICI I FINANCIRANJE |

Izmjenama i dopunama Proračuna za fiskalnu 2020. godinu ukupno planirani prihodi, primici i financiranje iznose 43.586.850 KM i manji su u odnosu na prethodno planirane za 0,08%, odnosno u apsolutnom iznosu manji za 33.303 KM.

Na slijedećem grafu prikazan je usporedni prikaz promjene osnovnih skupina prihoda, primitaka i financiranje u Izmjenama i dopunama proračuna Županije Posavske za 2020. godinu.



Ukupni proračunski prihodi planirani Izmjenama i dopunama Proračuna Županije Posavske za 2020. godinu iznose 43.581.080 KM, i manji su za 0,09% od prvobitno planiranih, odnosno manji za 39.073 KM.

### 3.1 POREZNI PRIHODI

Rebalansom ukupno planirani porezni prihodi (kategorija 710000) iznose 31.336.530 KM, odnosno 17,90% manje u odnosu na prvobitni plan, ili 6.832.250 KM manje. Učešće poreznih prihoda u ukupno planiranim prihodima i primicima Izmjena i dopuna Proračuna iznosi 71,89%.

### 3.1.1. Porez na dobit pojedinaca i poduzeća

Prihodi po osnovi poreza na dobit pojedinaca i poreza na dobit poduzeća (potkategorija 711000) izmjenama i dopunama proračuna planirani su u iznosu od 1.191.450 KM, što je za čak 62,40% manje u odnosu na prethodno planirane, ili u apsolutnom iznosu 1.977.180 KM manje. Pri planiranju ovih prihoda Ministarstvo financija Županije Posavske se rukovodilo revidiranim projekcijama prihoda od neizravnih poreza s Jedinstvenog računa, koje je izradilo Odjeljenje za makroekonomsku analizu (OMA) Uprave za neizravno oporezivanje BiH u travnju tekuće godine. Revidiranje za 2020. godinu izvršeno je sukladno novonastaloj situaciji uzrokovanoj pandemijom virusa COVID-19 u Bosni i Hercegovini, koja je dovela do značajnog slabljenja ekonomskog rasta u BiH. Vodeći se makroekonomskim pretpostavkama, značajnijim usporavanjem naplate prihoda zabilježenim već u drugoj polovici ožujka i travnju tekuće godine, a uzimajući u obzir stabilizacijske mjere poduzete na području Federacije BiH, zbog krajnje nepredvidivosti tijeka i duljine trajanja same pandemije, te njenih krajnjih posljedica na globalnu i domaću ekonomiju, projekcije su rađene s krajnjim oprezom i zasnovane na konzervativnom pristupu. Isto se odnosi i na projekcije ostvarenja prihoda od poreza na dohodak, prihoda od neizravnih poreza koji pripadaju županijama, te prihoda za ceste.

### 3.1.2. Porez na plaću i radnu snagu (zaostale uplate poreza)

Porezi na plaću i radnu snagu (potkategorija 713000) planirani su u iznosu od 780 KM na osnovi pristiglih iznosa za prva 4 mjeseca fiskalne 2020. godine, odnosno ne temelju izmirenja obveza iz prethodnih godina budući je od 01.01.2009. godine na snazi Zakon o porezu na dohodak («Službene novine Federacije BiH» broj: 10/08, 9/10, 44/11, 7/13 i 65/13). Kao i kod ostalih vrsta prihoda izvršenje je pokazalo manje ostvarenje ovih prihoda, pa su rebalansom planirani prihodi od poreza na plaću i radnu snagu manji od prethodno planiranih za 1.510 KM, ili manji za 65,94%.

### 3.1.3. Porez na imovinu

Prihodi od poreza na imovinu (potkategorija 714000) su planirani u iznosu od 148.430 KM, što je 49,30% manje nego prvobitno planirano, ili manje za 144.350 KM. U okviru ove kategorije izvršena je korekcija prihoda u skladu s izvršenjem za prva četiri mjeseca 2020. godine. Na taj način su smanjene sve kategorije ovih prihoda.

**3.1.4**. **Domaći porezi na dobra i usluge (zaostale obveze na temelju poreza na promet dobara i usluga)**

Prihodi od domaćih poreza na dobra i usluge (potkategorija 715000) rebalansom su planirani u iznosu od 1.550 KM, odnosno 16,22% manje, ili u apsolutnom iznosu 300 KM manje nego u odnosu na prvobitni plan. Porezne prihode po osnovi poreza na promet visokotarifnih roba i određenih proizvoda, porez na promet tarifnog broja 1. i 2. i porez na promet usluga od 01.01.2006.godine zamjenjuju prihodi od neizravnih poreza.

**3.1.5. Porez na dohodak**

Prihodi po osnovi poreza na dohodak (potkategorija 716000) se Izmjenama i dopunama proračuna planiraju u iznosu od 2.139.070 KM, i manji su za 33,17% u odnosu na prethodni plan, ili u apsolutnom iznosu 1.061.690 KM manji. Smanjenje prihoda po osnovi poreza na dohodak planirano je na temelju pristiglih iznosa za prva četiri mjeseca fiskalne 2020. godine, te kao i kod prihoda po osnovi poreza na dobit na revidiranim projekcijama Odjeljenja za makroekonomsku analizu (OMA) Uprave za neizravno oporezivanje BiH iz travnja tekuće godine. U okviru ove skupine poreznih prihoda izvršena je korekcija plana na svim pozicijama, pa je planirano smanjenje prihoda na svim pozicijama osim pozicije prihoda od poreza na dohodak fizičkih osoba od ulaganja kapitala.

### 3.1.6. Prihodi od neizravnih poreza

Prihodi od neizravnih poreza (potkategorija 717000) planirani su u visini od 27.855.160 KM, što je smanjenje od 11,58% u odnosu na prvobitni plan, odnosno u apsolutnom iznosu smanjenje za 3.647.150 KM.

Izmjene i dopune prihoda od neizravnih poreza Županije Posavske u 2020. godini zasnivaju se na projekcijama čiji je izračun utemeljen na makroekonomskim pokazateljima izrađenim od strane Direkcije za ekonomsko planiranje BiH (DEP), i projekcijama prihoda Odjeljenja za makroekonomsku analizu (OMA) Upravnog odbora Uprave za neizravno oporezivanje.

Ovdje je važno napomenuti da projekcije OMA-e i DEP-a za naplatu navedenih prihoda iznose ukupno 26.839.900, međutim sukladno članku 12. Zakona o ublažavanju negativnih ekonomskih posljedica („Službene novine Federacije BiH“), broj: 28/20) prihodi od neizravnih poreza na ime financiranja autocesta u FBiH (analitički konto 717114) i prihodi od neizravnih poreza koji pripadaju Direkciji cesta (analitički konto 717131), koji su razgraničeni na dan 31.12.2019. godine u iznosima 549.390 KM i 465.870 KM respektivno (ukupno 1.015.260 KM). Od navedenog iznosa ukupno 939.260 KM planira se utrošiti u svrhu saniranja ekonomskih posljedica proglašenog stanja nepogode, dok će se ostatak utrošiti namjenski, pa su dodani projiciranim prihodima za 2020. godinu.

U strukturi prihoda od neizravnih poreza koji se projiciraju za 2020. godinu prihodi od neizravnih poreza koji pripadaju županijama (analitički konto 717121) smanjuju se za 14,72%, ili za 4.460.270 KM, prihodi od neizravnih poreza koji pripadaju Direkciji cesta (analitički konto 717131) smanjuju se također za 14,72%, odnosno smanjuju za 124.470 KM, a prihodi od neizravnih poreza na ime financiranja autocesta smanjuju se za 22,06%, ili za 77.670 KM. Od 01.01.2020. godine na snazi je i Odluka o utvrđivanju udjela općina Županije Posavske u prihodu ostvarenom na temelju prihoda od neizravnih poreza koji pripadaju Direkciji cesta i prihoda od neizravnih poreza na ime financiranja autocesta u Federaciji Bosne i Hercegovine (“Narodne novine Županije Posavske”, broj: 14/19), kojom se utvrđuje i način raspodjele prihoda od neizravnih poreza na ime financiranja autocesta u Federaciji Bosne i Hercegovine (analitički konto 717114) na Županiju i općine.

### 3.1.7. Ostali porezi

Rebalansom su prihodi po osnovi ostalih poreza (potkategorija 719000) smanjeni sa 160 KM na 90 KM na temelju pristiglih prihoda u prva četiri mjeseca 2020. godine.

### 3.2 NEPOREZNI PRIHODI

Izmjenama i dopunama proračuna za 2020. godinu neporezni prihodi (kategorija 720000) planirani su u iznosu od 2.642.220 KM, i manji su za 15,75% u odnosu na prethodno planirane neporezne prihode, ili u apsolutnom iznosu manji za 493.890 KM. Kao i kod poreznih prihoda i ovdje s pri planiranju pristupilo konzervativno i s krajnjim oprezom.

### 3.2.1. Prihodi od poduzetničkih aktivnosti i imovine i prihodi od pozitivnih tečajnih razlika

Prihodi od poduzetničkih aktivnosti i imovine i prihodi od pozitivnih tečajnih razlika (potkategorija 721000) planirani su u visini od 115.660 KM. Strukturu gore navedenih prihoda čine prihodi od nefinancijskih javnih poduzeća i financijskih javnih institucija, ostali prihodi od imovine te kamate i dividende primljene od pozajmica i udjela u kapitalu. U odnosu na prvobitni plan, a sukladno izvršenju za razdoblje siječanj-travanj 2020. godine ovi prihodi su smanjeni za 0,28%, ili smanjeni za 330 KM. Na prihodima ove skupine provedene su minimalne korekcije obzirom na ostvarenje za prva četiri mjeseca 2020. godine, te obzirom na male planske veličine tih prihoda njihov utjecaj na skupinu u cijelosti je zanemariv.

### 3.2.2. Naknade i pristojbe i prihodi od pružanja javnih usluga

Rebalansom planirani prihodi od naknada i pristojbi i prihodi od pružanja javnih usluga (potkategorija 722000) iznose 2.059.260 KM, što predstavlja smanjenje od 12,42% u odnosu na prvobitni plan, odnosno smanjenje za 292.020 KM.

***Prihodi po osnovi administrativnih pristojbi (glavna skupina 722100)*** planirani su u iznosu od 84.000 KM, što predstavlja smanjenje u odnosu na prvobitni plan za 30,38%, ili smanjenje za 36.650 KM. Smanjenje je izvršeno na osnovi analize izvršenja ovih prihoda u razdoblju siječanj-travanj 2020. godine.

***Prihodi po osnovi sudskih pristojbi (glavna skupina 722200)*** rebalansom su smanjeni na 276.280 KM, odnosno smanjeni za 29,64%, ili u apsolutnom iznosu za 116.380 KM. Smanjenje se zasniva na kretanju prihoda po osnovi sudskih pristojbi u razdoblju siječanj-travanj 2020. godine i procjeni njihovog mogućeg kretanja pod utjecajem negativnih događanja.

***Prihodi po osnovi ostalih proračunskih naknada (glavna skupina 722400)*** planirani su u visini od 192.560 KM, Prvobitni plan iznosio je 222.920 KM, što predstavlja smanjenje za 13,62%, ili smanjenje za 30.360 KM. Plan navedenih prihoda usklađen je s njihovom planiranom namjenskom potrošnjom, pa je na poziciji 722422 – Naknade za korištenje poljoprivrednog zemljišta u poljoprivredne svrhe, uz plan ostvarenja za 2020. godinu), iskazan i iznos od 7.330 KM prihoda koji su na 31.12.2019. godine razgraničeni za potrošnju u budućim razdobljima.

***Naknade i pristojbe po Federalnim zakonima i drugim propisima (glavna skupina 722500)*** planirane su u visini od 1.254.610 KM (prvobitni plan 1.149.930 KM), što znači da su povećane za 9,10%, odnosno za 104.680 KM. Ovdje se najvećim dijelom radi o namjenskim prihodima (vodne naknade, cestovne naknade, naknade za zaštitu okoliša, posebne naknade za zaštitu od prirodnih i drugih nesreća) čije je priznavanje uvjetovano njihovom potrošnjom.

Kao i u slučaju prihoda od neizravnih poreza za ceste i u ovoj skupini prihoda korištene su odredbe članka 12. Zakona o ublažavanju negativnih ekonomskih posljedica („Službene novine Federacije BiH“, broj: 28/20), pa su u planu iskazani i razgraničeni prihodi od naknada za zaštitu okoliša u iznosu od 534.140 KM, od kojih će se 381.090 KM upotrijebiti za sanaciju zdravstvenih i ekonomskih posljedica proglašenog stanja nepogode.

Izuzev prihoda od naknada za zaštitu okoliša i prihoda od posebnih naknada za zaštitu od prirodnih i drugih nesreća koji su povećani u odnosu na prvobitni plan, smanjenje je planirano na svim ostalim skupinama prihoda unutar ove kategorije (osim zaostalih obveza po osnovi naknada za korištenje šuma koje su ostale na razini prvobitno planiranog). Na svim skupinama naknada i pristojbi po Federalnim zakonima i drugim propisima plan prihoda je usklađen s njihovom namjenskom potrošnjom u okvirima odgovarajućih grantovskih pozicija.

***Prihodi od pružanja javnih usluga (glavna skupina 722600)*** planirani su u iznosu od 218.560 KM, što je u odnosu na prvobitni plan smanjenje za 46,95%, ili smanjenje za 193.400 KM. U okviru ove skupine izvršene su korekcije svih vrsta prihoda obzirom na njihovu realizaciju u razdoblju siječanj-travanj 2020. godine, a uzimajući u obzir očekivano slabije izvršenje u ostatku fiskalne godine.

***Neplanirane uplate-prihodi (glavna skupina 722700)*** se, na osnovi izvršenja u razdoblju siječanj-travanj 2020. godine te kretanje navedenih prihoda u razdoblju svibanj-prosinac 2019. godine, smanjuju za 19.910 KM, odnosno za 30,13%, i iznose 33.250 KM. Na ovoj poziciji se računovodstveno evidentiraju povrati od akciza na naftu i naftne derivate osnovnih škola (na analitičkom kontu 722719, dok je prvobitno planirano na kontu 722791).

### 3.2.3. Novčane kazne

Novčane kazne (potkategorija 723000) planirane su u iznosu od 467.300 KM, što je 30,13% manje u odnosu na prethodno planirane, zbog manjeg priliva po toj osnovi. Promatrano u apsolutnom iznosu planira se smanjenje prihoda od novčanih kazni za 201.540 KM. Smanjenje se u najvećoj mjeri zasniva na smanjenju pozicije novčanih kazni za prekršaje koje su registrirane u registru novčanih kazni i troškova prekršajnog postupka (analitički konto 723123, smanjenje za 30,20% ili za 199.660 KM).

### TEKUĆI GRANTOVI (GRANTOVI I DONACIJE)

Tekući grantovi (kategorija 730000) planirani su u iznosu od 9.251.620 KM, i gotovo 4,5 put su veći od prvobitno planiranih, ili u apsolutnom iznosu veći za 7.188.070 KM. Navedeni iznos tekućih potpora sastoji se od realiziranih tekućih potpora u razdoblju siječanj-travanj 2020. godine, te tekućih potpora čija se realizacija s određenom izvjesnošću može očekivati do konca 2020. godine, i to:

* + Primljeni tekući grantovi od inozemnih vlada i međunarodnih organizacija (potkategorija 731000) u iznosu od 50.120 KM (prvobitno planirani u iznosu od 50.000 KM), odnosno:
    - sredstva Ministarstva gospodarstva i prostornog uređenja iz Proračuna Federacije BiH za izradu Prostornog plana (kratkoročno razgraničena na dan 31.12.2019. godine) u iznosu od 50.000 KM, i
    - dio razgraničenih sredstava za procesuiranje ratnih zločina (IPA) po Rješenju KUF V-219/19 u iznosu od 120 KM.
* Tekući grantovi od ostalih razina vlasti (glavna skupina 732000) u ukupnom iznosu od 9.201.500 KM, što je više od 4,5 put ili 7.187.950 KM više od prvobitno planiranog, odnosno:
  + sredstva iz Proračuna FBiH u iznosu od 252.500 KM Ministarstvu zdravstva, rada i socijalne politike za primjenu Zakona o osnovama socijalne zaštite, zaštite civilnih žrtava rata i zaštite porodica s djecom («Službene novine Federacije Bosne i Hercegovine», broj: 36/99, 54/04, 39/06 i 14/09),
  + tekuća potpora Proračunu Županije Posavske na temelju Odluke o raspodjeli preostalog dijela sredstava utvrđenih Proračunom Federacije Bosne i Hercegovine za 2019. godinu Federalnom ministarstvu financija s pozicije „Tekući transferi drugim razinama vlasti i fondovima – kantoni i općine“ kantoni („Službene novine Federacije BiH“, broj: 97/19) u iznosu od 600.000 KM,
  + tekuća potpora Proračunu Županije Posavske od Proračuna Federacije BiH iz paketa makrofinancijske potpore Europske unije (EU) u iznosu od 740.000 KM,
  + tekuća potpora Proračunu Županije Posavske od Proračuna Federacije BiH iz sredstava Međunarodnog monetarnog fonda (MMF) u iznosu od 7.600.000 KM,
  + grant od Službe za upošljavanje Županije Posavske na temelju Ugovora o sufinanciranju odgovarajućeg stručnog kadra za djecu s poteškoćama u razvoju u osnovnom obrazovanju u redovnoj nastavi u FBiH, broj:06-38-913-4/19 od 11.11.2019 godine, u iznosu od 9.000 KM.
* Donacije (glavna skupina 733000) se ne planiraju Izmjenama i dopunama Proračuna Županije Posavske za 2020. godinu, kao što nisu planirane ni prvobitnim Proračunom.

### 3.4 KAPITALNI GRANTOVI

Kapitalni grantovi (kategorija 740000) su planirani u iznosu od 350.410 KM i veći su za 39,94% ili za 100.017 KM od prvobitno planiranih kapitalnih grantova 2020. godine.

Planirani iznos odnosi se na realizirane, a namjenski neutrošene grantove za projekte iz prethodne fiskalne godine, te grantove realizirane u razdoblju siječanj-travanj 2020. godine odnosno one za koje se na temelju potpisanih ugovora očekuje realizacija do konca tekuće godine, i to:

* Primljeni kapitalni grantovi od inozemnih vlada i međunarodnih organizacija u ukupnom iznosu od 132.950 KM:
  + kapitalni grant od Središnjeg državnog ureda za Hrvate izvan Republike Hrvatske dodijeljen u 2019. godini Ministarstvu prosvjete, znanosti, kulture i sporta na osnovi Ugovora o financijskoj potpori za provedbu programa/projekta Obnova OŠ Vladimira Nazora Odžak – Sanacija područnih škola Potočani i Donji Svilaj, broj: 537-02-01/4-19-02 od 06.09.2019. godine, u iznosu od 102.330 KM (400.000 kn) – sredstva su razgraničena na dan 31.12.2019. godine, te u Proračun Županije Posavske za 2020. godinu unesena i raspoređena odlukom Vlade ŽP, i
  + kapitalni grant od Središnjeg državnog ureda za obnovu i stambeno zbrinjavanje RH dodijeljen Ministarstvu prosvjete, znanosti, kulture i sporta na osnovi Ugovora o financijskoj potpori za provedbu Programa pomoći Vlade Republike Hrvatske za povratak Hrvata u Bosnu i Hercegovinu u 2019. godini, broj: 510-06-05-01/06-19-02 od 18.12.2019. godine, u iznosu od 30.620 KM (120.000 kn), a u svrhu sufinanciranja obnove sanitarnog čvora sa ciljem omogućavanja pristupačnosti osobama s invaliditetom u Srednjoj školi Pere Zečevića U Odžaku – sredstva su u Proračun Županije Posavske unesena i raspoređena odlukom Vlade ŽP.
* Kapitalni grantovi od ostalih razina vlasti u ukupnom iznosu od 217.460 KM (što je 100.009 KM više od prvobitno planiranog), a odnose se na:
* kapitalni grant od Federalnog ministarstva obrazovanja i nauke dodijeljen Ministarstvu prosvjete, znanosti, kulture i sporta Županije Posavske u ukupnom iznosu od 200.000 KM, i to:
  + na temelju Ugovora o sufinanciranju projekta „Utopljavanje Osnovne škole „Vladimir Nazor“ Odžak, Područna škola Posavska Mahala“, broj: 06-38-1002/19 od 23.08.2019. godine u iznosu od 50.000 KM – sredstva su pristigla u 2019. godini i razgraničena na dan 31.12.2019. godine,
  + na temelju Ugovora o sufinanciranju projekta „Utopljavanje Srednje škole „Pero Zečević“ Odžak, broj: 06-38-1003/19 od 23.08.2019. godine u iznosu od 50.000 KM – sredstva su pristigla u 2019. godini i razgraničena na dan 31.12.2019. godine,
  + na temelju Ugovora o sufinanciranju projekta „Utopljavanje OŠ „Vladimir Nazor“ Odžak, područna škola Novo Selo“, broj: 06-34-360/20 od 02.04.2020. godine u iznosu od 50.000 KM, i
  + na temelju Ugovora o sufinanciranju projekta „Utopljavanje objekta školske dvorane OŠ „Vladimir Nazor“ Odžak“, broj: 06-34-361/20 od 02.04.2020. godine u iznosu od 50.000 KM.
* kapitalni grant od Federalnog ministarstva obrazovanja i nauke dodijeljen Ministarstvu prosvjete, znanosti, kulture i športa na temelju Ugovora o financiranju projekata iz oblasti „Podrška projektima poboljšanja kvalitete praktične nastave u srednjem obrazovanju“, broj: 06-38-606-4/19 u iznosu od 11.860 KM, a u svrhu opremanja radionice za provođenje praktične nastave u Srednjoj školi Pere Zečevića Odžak, sredstva su razgraničena na dan 31.12.2019. godine, te u Proračun Županije Posavske za 2020. unesena i raspoređena odlukom Vlade ŽP.
* Kapitalne grantove od nevladinih izvora u ukupnom iznosu od 5.600 KM, a odnosi se na financijsku potporu od United Nations Children's Fund (UNICEF) BiH dodijeljenu Ministarstvu prosvjete, znanosti, kulture i sporta Županije Posavske za projekt „Unapređenje dostupnosti i kvalitete obrazovanja za vrijeme COVID-19 pandemije – nabavka opreme za školsko osoblje u svrhu realizacije online nastave“ (nabavka prijenosnih računala).

### PRIHODI PO OSNOVI ZAOSTALIH OBVEZA

Prihodi po osnovi zaostalih obveza (glavna kategorija 770000) planirani su u znatno manjem iznosu od prvobitnog planiranih i iznose 300 KM. Plan se temelji na realizaciji ovih prihoda u razdoblju siječanj-travanj 2020. godine.

### 3.6 KAPITALNI PRIMICI

Kapitalni primici (kategorija 810000) nisu planirani prvobitnim Proračunom za 2020. godinu. Međutim, na temelju realizacije u razdoblju siječanj-travanj 2020. godine do konca 2020. godine planiraju se kapitalni primici u iznosu od 5.770 KM (primici od prodaje prometnih vozila proračunskog korisnika Zajednička služba Vlade Županije Posavske u iznosu od 3.520 KM, te proračunskog korisnika Ministarstvo poljoprivrede, vodoprivrede i šumarstva Županije Posavske u iznosu od 2.250 KM).

|  |  |
| --- | --- |
| 4. | STRUKTURA IZMJENA I DOPUNA PRORAČUNA ŽUPANIJE POSAVSKE ZA 2020. GODINU – RASHODI I IZDACI |

Izmjenama i dopunama proračuna za fiskalnu 2020. godinu ukupno planirani rashodi i izdaci iznose 43.579.840 KM, i manji su u odnosu na prvobitno planirane rashode uvećane za zakonski unos i raspoređivanje za 0,06%, odnosno u apsolutnom iznosu manji za 27.013 KM.

Strukturu izdataka čine proračunski rashodi s udjelom 94,31%, izdaci za nabavku nefinancijske imovine s udjelom 4,50% i izdaci za nabavku financijske imovine i otplate dugova s udjelom 1,19%.

Na slijedećem grafu prikazan je usporedni prikaz promjene osnovnih skupina rashoda i izdataka u Izmjenama i dopunama proračuna Županije Posavske za 2020. godinu.



###### 4.1 PRORAČUNSKI RASHODI

Ukupno rebalansom planirani proračunski rashodi (potkategorije: 600000-tekuća pričuva, 611000, 612000, 613000, 614000, 615000 i 616000) iznose 41.102.250 KM, odnosno 0,01% više u odnosu na prvobitni plan uvećan za zakonske unose i raspoređivanja ili 2.610 KM više u apsolutnom iznosu.

4.1.1 Tekuća pričuva

Tekuće pričuve se Izmjenama i dopunama Proračuna Županije Posavske za 2020. godinu povećavaju za 38,33%, i iznose ukupno 498.000 KM. Pri tom se tekuća pričuva Vlade povećava za 50% odnosno za 150.000 KM, dok se tekuće pričuve predsjednika Vlade, zamjenika predsjednika Vlade i ministra financija smanjuju za po 20%, i iznose 24.000 KM, 12.000 KM i 12.000 KM respektivno.

Učešće tekuće pričuve Vlade u ukupnim prihodima bez namjenskih prihoda, vlastitih prihoda i primitaka se povećava i iznosi 1,26% (prvobitno 0,89%).

###### 4.1.2. Plaće i naknade troškova zaposlenih, doprinosi poslodavca i ostali doprinosi

Planirani izdaci na ime plaća i naknada troškova zaposlenih (potkategorija 611000) smanjuju se za 2,36%, odnosno za 526.590 KM u odnosu na prethodni plan i iznose 21.757.980 KM, dok se doprinosi poslodavca i ostali doprinosi (potkategorija 612000) smanjuju za 2,69%, odnosno za 59.260 KM, i iznose 2.141.380 KM.

U dosadašnjem tijeku 2020. godine dogodile su se sljedeće izmjene koje su utjecale na kretanje navedene skupine rashoda:

* nova zapošljavanja nisu realizirana u planiranom opsegu (prvobitnim planom planirani broj zaposlenih iznosio je 966, a izmjenama i dopunama 950 – smanjenje 1,66%, u što su uračunata i zapošljavanja koja će se realizirati tek u razdoblju svibanj-prosinac 2020. godine),
* ne planira se povećanje osnovice za obračun plaća svih uposlenika (osim sudaca, tužitelja i stručnih suradnika u pravosuđu) za oko 5,00%, koje je prvobitnim planom Proračuna trebalo stupiti na snagu od 01.07.2020. godine,
* prvobitni plan upošljavanja pripravnika od 01.04.2020. godine pomjera se i planira od 01.08.2020. godine,
* naknade troškova volontera smanjene su obzirom da se, za razliku od prvobitno planiranog početka volontiranja od 01.04.2020. godine, planira angažiranje 25 volontera u Ministarstvu unutarnjih poslova Županije Posavske, te osnovnim i srednjim školama od 01.06.2020. godine,
* smanjenje planiranih izdataka za doprinose poslodavca prati analogiju smanjenja potrebnih izdataka za bruto plaće i naknade plaće.

4.1.3. Izdaci za materijal, sitan inventar i usluge

Izmjenama i dopunama Proračuna izdaci za materijal, sitan inventar i usluge (potkategorija 613000) planirani su u iznosu od 3.913.180 KM, što je za 12,41% manje u odnosu na materijalne troškove predviđene prethodnim planom, ili u apsolutnom iznosu manje za 554.500 KM. Sve skupine materijalnih troškova su revidirane obzirom na potrošnju u razdoblju siječanj-travanj 2020. godine i stvarne potrebe u ostatku fiskalne 2020. godine. Smanjenje rashoda planirano je na svim skupinama materijalnih troškova, osim unajmljivanja imovine, opreme i nematerijalne imovine (613600) koje je ostalo na istoj razini prvobitnog plana, i izdataka osiguranja, bankarskih usluga i usluga platnog prometa (613800) koji su povećani za 6,61% ili u apsolutnom iznosu za 3.100 KM.

Najveću stavku u okviru materijalnih troškova i dalje čine ugovorene i druge posebne usluge (glavna grupa 613900) – ukupno 1.434.520 KM, što čini 36,66% ukupnih materijalnih troškova. U okviru ugovorenih usluga nalaze se izdaci po osnovi ugovora o djelu s porezima (vanjski suradnici u okviru osnovnog i srednjoškolskog obrazovanja), naknade komisijama, troškovi sudskog vještačenja, svjedoka i sudaca porotnika, troškovi branitelja po službenoj dužnosti u predmetima obvezne obrane i troškovi branitelja za optužene slabog imovnog stanja, usluge medija, usluge tiskanja, usluge objavljivanja tendera i oglasa, izdaci za reprezentaciju, izdaci za naknade skupštinskim zastupnicima, troškovi izvršenja mjera pritvora fakturirani od Federalnog ministarstva pravde. Nabrojanom se pridružuju izdaci za agenciju za državnu službu u okviru Vlade Županije Posavske odnosno Ministarstva pravosuđa i uprave, potpora riznici u okviru Ministarstva financija, izdaci za vozačke ispite u okviru Ministarstva prosvjete, znanosti, kulture i športa (koji se financiraju iz vlastitih prihoda), izdaci za angažiranje volontera, te izdaci za izradu Prostornog plana Županije Posavske pri Ministarstvu gospodarstva i prostornog uređenja (namjenska sredstva). U odnosu na prvobitni plan Proračuna, ukupni izdaci za ugovorene i druge posebne usluge smanjeni su za 205.630 KM, odnosno za 12,54%.

Od ukupno planiranih izdataka za materijal, sitan inventar i usluge 93,61% će se financirati iz proračunskih prihoda (3.663.180 KM), dok će se 6,39% ili 250.000 KM financirati iz ostalih izvora (namjenski prihodi, tekuće potpore).

4.1.4. Tekući grantovi i drugi tekući rashodi

Tekući grantovi i drugi tekući rashodi (potkategorija 614000) su rebalansom planirani u iznosu od 12.417.000 KM, i za 9,06% su veći u odnosu na prethodni plan (uvećan za zakonske unose i raspoređivanja), što u apsolutnom iznosu čini povećanje od 1.032.000 KM.

Potrošnja se, uslijed proširenja opsega davanja i/ili povećanih potreba koje se najvećim dijelom odnose na ublažavanje negativnih ekonomskih posljedica i potporu zdravstvenim institucijama u uvjetima pandemije COVID-19 , povećava kako slijedi:

|  |  |  |  |
| --- | --- | --- | --- |
| **Proračunski korisnik** | **Pozicija** | **Povećanje u KM** | **Povećanje u %** |
| Ministarstvo financija | 614100 - Grantovi nižim razinama vlasti | 50.000 | 16,67 |
| Ministarstvo zdrav. i soc.politike | 614100 - Transfer za zdr.institucije i centre za socijalni rad | 250.000 | 55,56 |
| Vlada Županije Posavske | 614300 - Grant za Crveni križ Županije Posavske | 5.000 | 16,67 |
| Vlada Županije Posavske | 614300 - Grant za Kuću nade Odžak | 5.000 | 12,50 |
| Vlada Županije Posavske | 614300 - Grant za Udr.osoba s pos.potrebama Put u život Orašje | 5.000 | 12,50 |
| Vlada Županije Posavske | 614300 - Grant za Udr.rodit.djece s pos.potr.Angelus Domalj. | 2.000 | 13,33 |
| Minist.gospod., rada i prost. uređenja | 614500 - Grant za razvoj poduzetništva, obrta i zadruga | 1.450.000 | 107,41 |
|  | **UKUPNO (povećanje):** | **1.767.000** |  |

Planirana potrošnja se, nakon analize potrošnje u dosadašnjem tijeku godine i potreba do konca tekuće godine, smanjuje kako slijedi:

|  |  |  |  |
| --- | --- | --- | --- |
| **Proračunski korisnik** | **Pozicija** | **Smanjenje u KM** | **Smanjenje u %** |
| Minist.prometa, veza, turiz.i zašt.okol. | 614100 – Grant za zaštitu okoliša | 140.000 | 31,82 |
| Minist.poljopr.,vodopr.i šumarstva | 614100 – Grantovi za šumarstvo | 30.000 | 20,00 |
| Minist.prosvh.,znan.,kult.i sporta | 614100 – Grant.za financ.višeg i visok.obraz.i Zav.za školstvo | 5.000 | 3,85 |
| Minist.prosvh.,znan.,kult.i sporta | 614100 – Transfer za sufinanciranje prijevoza učenika | 60.000 | 20,00 |
| Ured za obnovu, stamb.zbrinj. i raselj. | 614200 – Grant za pomoć pri stamb.zbrinj.ml.obitelji i soc.kat. | 30.000 | 37,50 |
| Ministarstvo zdrav. i soc.politike | 614200 – Grantovi za socijalne potrebe | 200.000 | 5,52 |
| Vlada Županije Posavske | 614300 – Grantovi političkim strankama | 30.000 | 18,75 |
| Vlada Županije Posavske | 614300 – Gran.neprofit.organizacijama i udrugama građama | 20.000 | 28,57 |
| Minist.prosvj.,znan.,kult.i sporta | 614300 – Grantovi za financiranje vjerskih zajednica | 30.000 | 12,00 |
| Županijska uprava civilne zaštite | 614300 – Grant za sufinanc.profesionalne vatrogasne postrojbe | 100.000 | 66,67 |
| Minist.prosvj.,znan.,kult.i sporta | 614300 – Grantovi za sport | 40.000 | 14,29 |
| Minist.prosvj.,znan.,kult.i sporta | 614300 – Grantovi za kulturu | 20.000 | 20,00 |
|  | **UKUPNO (smanjenje):** | **705.000** |  |

Ostale grantovske pozicije ostaju na razini prvobitno planiranog.

Od ukupno planiranih izdataka za tekuće grantove i druge tekuće rashode 81,19% će se financirati iz proračunskih prihoda (10.081.200 KM), dok će se 2.335.800 KM ili 18,81% financirati iz namjenskih prihoda.

Potrošnja namjenskih prihoda, koja je uređena županijskim, federalnim ili državnim propisima, usklađena je sa planom njihove realizacije. Iznimku od navedenog, sukladno članku 12. Zakona o ublažavanju negativnih ekonomskih posljedica („Službene novine Federacije BiH“, broj: 28/20), čine Grant za razvoj poduzetništva, obrta i zadruga (ekonomski kod 614500) pri razdjelu 15 – Ministarstvo gospodarstva, rada i prostornog uređenja, i Transfer za zdravstvene institucije i centre za socijalni rad (ekonomski kod 614100) pri Ministarstvu zdravstva i socijalne politike koji će se u iznosu od 1.070.350 KM i 250.000 KM respektivno financirati iz:

* razgraničenih prihoda od neizravnih poreza na ime financiranja autocesta u FBiH (analitički konto 717114) u iznosu od 549.390 KM,
* razgraničenih prihoda od neizravnih poreza namijenjenih Direkciji cesta (analitički konto 717131) u iznosu od 389.870 KM, i
* razgraničenih prihoda od posebnih naknada za okoliš koje plaćaju fizičke osobe pri svakoj registraciji motornih vozila (analitički konto 722556) u iznosu od 381.090 KM.

4.1.5. Kapitalni grantovi

Kapitalni grantovi (potkategorija 615000) planirani su u visini od 330.000 KM i u odnosu na prvobitni plan (umanjen za zakonsku preraspodjelu) smanjeni su za 5,71% ili za 30.000 KM. Kapitalni grant pri Vladi Županije Posavske smanjen je za 50.000 KM, ili za 50,00%, kapitalni grant za vodoprivredu pri Ministarstvu poljoprivrede, vodoprivrede i šumarstva Županije Posavske smanjen je za čak 120.000 KM (ili za 80%), dok je kapitalni grant za uređenje poljoprivrednog zemljišta pri Ministarstvu poljoprivrede, vodoprivrede i šumarstva Županije Posavske smanjen za 50.000 KM (ili za 50,00%). Kapitalni grant za razvoj poduzetništva, obrta i zadruga pri Ministarstvu gospodarstva, rada i prostornog uređenja, koji je u prvobitnom planu Proračuna iznosio 500.000 KM, te potom odlukom Vlade u cijelosti preusmjeren na tekući Grant za razvoj poduzetništva, obrta i zadruga, rebalansom se planira u iznosu od 200.000 KM.

4.1.6 Izdaci za kamate

Planirani izdaci za kamate (potkategorija 616000) smanjuju se za 13,60% odnosno u apsolutnom iznosu za 7.040 KM u odnosu na prethodni plan i iznose 44.710 KM. Smanjenje se odnosi na kamate na sve kredite koji se otplaćuju iz Proračuna Županije Posavske, na što su utjecale tečajne razlike u slučaju kredita Export-Import banke Koreje, kao i manji iznosi dospjelih kamata na austrijski kredit od iznosa prema raspoloživom otplatnom planu.

Kod izdataka za kamate u Izmjenama i dopunama Proračuna za 2020. godinu planirane su izmjene u računovodstvenom evidentiranju istih, pa se otplate kamata umjesto na dosadašnjim pozicijama 616300 – Kamate na domaće pozajmljivanje planiraju na pozicijama 616200 – Izdaci za inozemne kamate. Izvršeni rashodi u razdoblju siječanj-travanj 2020. godinu će se preknjižiti na nove planske pozicije.

* 1. **IZDACI ZA NABAVKU NEFINANCIJSKE IMOVINE**

Izmjenama i dopunama Proračuna za fiskalnu 2020. godinu kod izdataka za nabavku stalnih sredstava (potkategorija 821000) planiran je iznos od 1.959.310 KM, što je za 1,01% manje u odnosu na prethodni plan (uvećan za zakonske unose i raspoređivanja). U okviru ovih izdataka, izdaci za nabavku građevina (glavna grupa 821200) iznose 521.950 KM (povećanje za 38,10% ili za 144.008 KM) što je najvećim dijelom rezultat uspješnog apliciranja Ministarstva prosvjete, znanosti, kulture i sporta Županije Posavske na različite projekte, izdaci za nabavku opreme (glavna grupa 821300) iznose 287.360 KM (smanjenje za 13,30% ili za 44.091 KM), izdaci za nabavku stalnih sredstava u obliku prava (glavna grupa 821500) se ne planiraju (smanjenje za 100,00% ili za 20.000 KM), a rekonstrukcija i investicijsko održavanje lokalnih cesta (glavna grupa 821500) iznosi 750.000 KM (smanjenje za 11,76% ili za 100.000 KM). Pozicija Rekonstrukcije i investicijskog održavanja regionalnih cesta (glavna grupa 821600) ostaje na razini prvobitno planiranog (400.000 KM).

Planirana sredstva na poziciji nabavke stalnih sredstava najvećim djelom se odnose na investicije koje su uvjetovane već realiziranim ili planiranim namjenskim potporama, donacijama i primicima iz inozemstva ili od drugih razina vlasti (350.393 KM ili 17,88%), kao i namjenskim poreznim i neporeznim prihodima (1.185.000 KM ili 60,48%), dok se ostatak izdataka za nabavku stalnih sredstava pokriva ili namjerava pokriti iz Proračuna Županije Posavske za 2020. godinu (423.917KM ili 21,64%).

* 1. IZDACI ZA NABAVKU FINANCIJSKE IMOVINE I OTPLATE DUGOVA

Izdaci za otplate dugova (potkategorija 823000) planirani su u iznosu od 518.280 KM i za 1,81%, odnosno za 9.540 KM su manji od prvobitno planiranih, te se odnose na vanjske otplate glavnica:

* kredita Export-Import banke Koreja za financiranje Faze II Projekta „Modernizacija bolnica u Bosni i Hercegovini“ u iznosu od 87.990 KM, i
* kredita UniCredit bank Austria AG za financiranje projekta nabave, instalacije, obuke i održavanja medicinske i nemedicinske opreme i usluga u Županijskoj bolnici Orašje u iznosu od 430.290 KM.

Kod izdataka za otplate dugova u Izmjenama i dopunama Proračuna za 2020. godinu planirane su izmjene u računovodstvenom evidentiranju istih, pa se otplate dugova umjesto na dosadašnjim pozicijama 823300 – Otplate domaćeg pozajmljivanja planiraju na pozicijama 823200 – Vanjske otplate. Izvršeni rashodi u razdoblju siječanj-travanj 2020. godinu će se preknjižiti na nove planske pozicije.

Smanjenje u odnosu na prethodno planirano zasniva se na kretanju tečaja dolara.

|  |  |
| --- | --- |
| 5. | ZAKLJUČAK |

Prilikom planiranja prihoda i primitaka u Izmjenama i dopunama Proračuna Županije Posavske za 2020. godinu korišteni su podaci o ostvarenju poreznih i neporeznih prihoda u razdoblju siječanj-travanj 2020. godine, revidirane projekcije prihoda od neizravnih poreza Odjeljenja za makroekonomske analize Uprave za neizravno oporezivanje, kao i trend ostvarenja prihoda tijekom prethodne godine. Osim navedenog uzeta su u obzir i realna očekivanja za ostatak 2020. godine temeljena na gospodarskim kretanjima, te zakonima i propisima koji se primjenjuju. Plan namjenskih prihoda je usklađen s planom njihove potrošnje, uz iznimku korištenja dijela razgraničenih namjenskih prihoda za saniranje negativnih ekonomskih posljedica pandemije COVID-19 (sukladno članku 12. Zakona o ublažavanju negativnih ekonomskih posljedica). Tekuće i kapitalne potpore su planirane na temelju sklopljenih ugovora i sporazuma, kao i realnih očekivanja koja se temelje na planovima raspodjele sredstava viših razina vlasti nižim razinama. Rashodi su planirani u dogovoru s proračunskim korisnicima na temelju realno ostvarivih prihoda i realnih potreba za ostvarenjem izdataka.

U prvobitnom Proračunu Županije Posavske za 2020. godinu planirani prihodi i primici bili su veći od planiranih rashoda i izdataka za 13.300 KM, a razlika je planirana za pokriće dijela deficita iz prethodnih godina. Izmjenama i dopunama Proračuna Županije Posavske za 2020. godinu planirani suficit se smanjuje i iznosi 7.010 KM. Ukupni proračunski prihodi iznose 43.581.080 KM, dok proračunski rashodi iznose 41.102.250 KM, pa je tekuća bilanca pozitivna i iznosi 2.478.830 KM.

### Orašje, lipanj 2020. godine

# V L A D A

#### Županije Posavske